CELEX: C2004/217/24
Language: da
Date: 2004-08-28 00:00:00
Title: Sag C-255/04: Sag anlagt den 14. juni 2004 af Kommissionen for De Europæiske Fællesskaber mod Den Franske Republik

28.8.2004   
            
            
               DA
            
            
               Den Europæiske Unions Tidende
            
            
               C 217/12
            
         Sag anlagt den 14. juni 2004 af Kommissionen for De Europæiske Fællesskaber mod Den Franske Republik
   (Sag C-255/04)
   (2004/C 217/24)
   Ved De Europæiske Fællesskabers Domstol er der den 14. juni 2004 anlagt sag mod Den Franske Republik af Kommissionen for De Europæiske Fællesskaber ved E. Traversa og A.-M. Rouchaud-Joët, som befuldmægtigede, og med valgt adresse i Luxembourg.
   Kommissionen for De Europæiske Fællesskaber har nedlagt følgende påstande:
   
               —
            
            
               Det fastslås, at Den Franske Republik har tilsidesat sine forpligtelser i henhold til artikel 43 EF og 49 EF, idet den
               
                           —
                        
                        
                           gør tildeling af licens til et bookingbureau for udøvende kunstnere etableret i en anden medlemsstat betinget af behovet for bureauets virksomhed i forhold til efterspørgslen for engagement af kunstnere
                        
                     
                           —
                        
                        
                           ved at lægge en formodning til grund, hvorefter en udøvende kunstner anses for at have status som ansat, når denne er anerkendt som tjenesteyder etableret i sin oprindelsesmedlemsstat, hvor denne sædvanligvis leverer tilsvarende tjenesteydelser.
                        
                     
         
               —
            
            
               Den Franske Republik tilpligtes at betale sagens omkostninger.
            
         Søgsmålsgrunde og væsentligste argumenter:
   Ordningen med tildeling af licens til tjenesteydere, der er etableret i en anden medlemsstat, og som ikke er i besiddelse af en licens, der er givet under tilsvarende betingelser i oprindelsesstaten, er en rent mekanisk anvendelse af den ordning, der gælder for tjenesteydere etableret i Frankrig, og der tages ikke hensyn til de betingelser og garantier, der allerede er givet i oprindelsesstaten. Håndhævelsen af den franske licensordning går under disse betingelser videre end hvad der er nødvendigt med henblik på beskyttelsen af de pågældende kunstneres interesser. Desuden giver kravet om behovet for bureauets virksomhed i forhold til efterspørgslen for engagement af kunstnere Ministre du travail (bekæftigelsesministeren), som er ansvarlig for tildeling eller tilbagetrækning af licenser, et fuldstændigt frit skøn til at udelukke udenlandske tjenesteydere, fordi der findes tilstrækkeligt mange franske bureauer, der har licens i Frankrig.
   Formodningen for, at en kunstner, der er anerkendt som tjenesteyder etableret i oprindelsesstaten, hvor vedkommende sædvanligvis leverer tilsvarende tjenesteydelser, har status som ansat, udgør en restriktion af den fri udveksling af tjenesteydelser, idet den kan hindre eller besværliggøre tjenesteyderens virksomhed i en anden medlemsstat, hvor denne lovligt leverer tilsvarende tjenesteydelser, og går videre end hvad der er nødvendigt med henblik på at opfylde det formål, der ligger til grund. Endvidere er formodningen meget svær at afkræfte og har konsekvenser ikke blot i forhold til den sociale sikringsordning, men også i forhold til betalt ferie og den supplerende pensionsordning. Selv om formodningen lægges til grund uden forskel mellem nationale kunstnere og kunstnere fra andre medlemsstater, udgør formodningen en restriktion, der kan hindre eller gøre det mindre fordelagtigt at udøve virksomhed for kunstnere etableret i en medlemsstat, hvor de lovligt leverer tilsvarende tjenesteydelser, og som er uforholdsmæssig i forhold til det formål, der forfølges.